### NN 69/2022 (17.6.2022.), Odluka o naknadi za razvoj javne vodoopskrbe i odvodnje na području Grada Gline

VODOVOD GLINA d.o.o.

1036

Na temelju čl. 23. Zakona o vodnim uslugama (»Narodne novine« 66/2019) i čl. 52. – 58. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17 i 66/19) te čl. 11. Izjave o osnivanju Skupština Društva Vodovoda Glina d.o.o. na svojoj sjednici održanoj 10. svibnja 2022. godine donosi

ODLUKU

O NAKNADI ZA RAZVOJ JAVNE VODOOPSKRBE I ODVODNJE NA PODRUČJU GRADA GLINE

I. OPĆE ODREDBE

Članak 1.

Ovom Odlukom o naknadi za razvoj utvrđuje se obveza plaćanja naknade za razvoj na području nadležnosti javnog isporučitelja vodne usluge Vodovod Glina d.o.o. za javnu vodoopskrbu i javnu odvodnju, Petrinjska 4, Glina (u daljnjem tekstu: Isporučitelj) način obračuna, visina i obveznici plaćanja naknade za razvoj, korištenje prikupljenih sredstava te nadzor nad obračunom i naplatom i korištenjem sredstava prikupljenih iz naknade za razvoj.

Područje nadležnosti Isporučitelja obuhvaća: Grad Glina.

Ova Odluka o naknadi za razvoj donosi se za razdoblje važenja plana gradnje komunalnih vodnih građevina (2022. godine).

II. OBVEZA PLAĆANJA I NAČIN OBRAČUNA NAKNADE ZA RAZVOJ

Članak 2.

Obveznik naknade za razvoj je obveznik plaćanja cijene vodne usluge, uz koju se obračunava naknada za razvoj, na području nadležnosti javnog isporučitelja vodne usluge.

Osnovica naknade za razvoj je jedinica mjere isporučene vodne usluge javne vodoopskrbe odnosno jedan metar kubni (1 m3) isporučene vode.

Naknada za razvoj se obračunava putem računa za vodnu uslugu, na kojem se zasebno iskazuje.

III. VISINA NAKNADE ZA RAZVOJ

Članak 3.

Naknada za razvoj utvrđuje se u jednakoj visini na području nadležnosti javnog isporučitelja vodne usluge, i to u iznosu od:

– 1,00 kn/m³ za građane (stambeni prostor)

– 2,00 kn/m³ za pravne osobe (poslovni prostor).

Naknada za razvoj je javno davanje na koje se ne obračunava porez na dodanu vrijednost.

IV. KORIŠTENJE PRIHODA OD NAKNADE ZA RAZVOJ

Članak 4.

Naknada za razvoj prihod je javnog isporučitelja vodnih usluga.

Prihodi od naknade za razvoj će se koristiti za financiranje:

1. za sufinanciranje troškova izgradnje komunalnih vodnih i popratnih građevina u procesu obavljanja djelatnosti vodnih usluga na području Grada Gline,

2. za sufinanciranje izgradnje sustava javne vodoopskrbe i odvodnje na području Grada Gline

3. za sufinanciranje izgradnje (rekonstrukcije i sanacije) mjes­nih mreža na području Grada Gline,

4. za sufinanciranje izgradnje (rekonstrukcije i sanacije) magistralnih i glavnih cjevovoda i drugih građevina na području Grada Gline,

5. za izradu projektne i tehničke dokumentacije i troškove stručnog nadzora na području Grada Gline,

6. za rješavanje imovinsko-pravnih odnosa, otkup i uređenje zemljišta potrebnog za izgradnju vodnih građevina te radi zaštite izvorišta u zonama sanitarne zaštite na području Grada Gline,

7. gradnje ostalih komunalnih vodnih građevina sukladno planu gradnje komunalnih vodnih građevina na području Grada Gline.

8. financiranje otplate zajmova i kredita za gradnju komunalnih vodnih i popratnih građevina sukladno financijskom planu javnog isporučitelja vodnih usluga.

V. NADZOR NAD OBRAČUNOM I NAPLATOM I KORIŠTENJEM SREDSTAVA PRIKUPLJENIH IZ NAKNADE ZA RAZVOJ

Članak 5.

Nadzor nad obračunom i naplatom naknade za razvoj provodi jedinica lokalne samouprave za svoje područje.

Javni isporučitelj vodnih usluga u svojim poslovnim knjigama vodi prikupljenu naknadu za razvoj na zasebnom kontu te jedinici lokalne samouprave dostavlja godišnje izvješće o obračunatim, naplaćenim i utrošenim sredstvima naknade za razvoj.

VI. PRIJELAZNE I ZAVRŠNE ODREDBE

Članak 6.

Ova Odluka stupa na snagu osmoga dana od dana donošenja, a objavit će se u »Narodnim novima«.

Ova Odluka objavljuje se u »Narodnim novinama« te na mrežnoj stranici javnog isporučitelja vodnih usluga koji ju je dužan putem mrežne stranice držati dostupnom javnosti za cjelokupno vrijeme njezina važenja.

Isporučitelj vodnih usluga dužan je ovu Odluku dostaviti u roku od 5 dana od njenog donošenja Vijeću za vodne usluge.

Stupanjem na snagu ove Odluke prestaju vrijediti sve odluke o obračunu i naplati naknade za razvoj donijete od strane jedinica lokalne samouprave Grada Gline na temelju čl. 52. Zakona o financiranju vodnog gospodarstva (»Narodne novine« br. 153/09, 90/11, 56/13, 154/14, 119/15, 120/16, 127/17), a koje su objavljene u »Službenom vjesniku« 48/2010 i 53/2016.

Urbroj: 01/22-338/1-I

Glina, 10. svibnja 2022.

Predsjednik Skupštine
 Ivan Janković, mag. ing. geod. et geoinf., v. r.